b"\n_START_ARTICLE_\nAl-\xc3\x80ndalus\n_START_SECTION_\nArt nassarita\n_START_PARAGRAPH_\nL'art nassarita \xc3\xa9s un estil d'art sorgit a l'\xc3\xa8poca tardana de l'\xc3\x80ndalus, al Regne nassarita de Granada. Els dos paradigmes d'aquest art s\xc3\xb3n els palaus de l'Alhambra i el Generalife._NEWLINE_L'arquitectura militar desenvolupa els sistemes generats en l'\xc3\xa8poca anterior, i els dota d'una major complexitat. L'arquitectura palatina empra dos tipus d'organitzaci\xc3\xb3 de patis. Es tracta del pati monoaxial -de los Arrayanes o Safareig- i del pati creuer -pati dels Lleons-. Les estances que s'hi vinculen responen novament a dues tipologies: una d'allargada amb extrems fitats per dormitoris i una altra de quadrada envoltada per habitacions. Per exemple, la sala de la Barca i la sala de les Dues Germanes. Els escassos vestigis d'arquitectura religiosa permeten pensar en mesquites que segueixen el model almohade amb naus perpendiculars al mur de la qibla. L'\xc3\xbanica novetat prov\xc3\xa9 del fet d'utilitzar columnes de marbre quan l'edifici t\xc3\xa9 una certa rellev\xc3\xa0ncia._NEWLINE_Quant al repertori ornamental, utilitzen una profusi\xc3\xb3 decorativa que emmascara la pobresa dels materials, emprant des de s\xc3\xb2cols de trencad\xc3\xads i guixeries d'estuc fins a decoraci\xc3\xb3 pintada com la conservada a la volta de la sala dels Reis. \xc3\x89s caracter\xc3\xadstica la columna de fust cil\xc3\xadndric i el capitell de dos cossos, un de cil\xc3\xadndric decorat amb cintes i un altre de c\xc3\xbabic amb atauric. Els arcs preferits s\xc3\xb3n de mig punt peraltat i engraellats. Les cobertes de fusta alternen amb voltes d'almoc\xc3\xa0rabs realitzades amb estuc, com les de la sala de les Dues Germanes o la dels Abencerrajes. Aix\xc3\xad mateix, als motius ornamentals habituals -geom\xc3\xa8trics, vegetals i epigr\xc3\xa0fics- s'afegeix l'escut nassarita que ser\xc3\xa0 generalitzat per Muh\xc3\xa0mmad V de Gharnata._NEWLINE_En les arts sumptu\xc3\xa0ries, destaquen les cer\xc3\xa0miques de reflex met\xc3\xa0l\xc2\xb7lic i els teixits de seda, als quals poden afegir-se els bronzes, les marqueteries i les armes. La cer\xc3\xa0mica de luxe, coneguda com de reflex met\xc3\xa0l\xc2\xb7lic o daurada, es caracteritza pel fet que s'hi sotmetia la darrera cocci\xc3\xb3 a foc redu\xc3\xaft -d'oxigen- i menor temperatura. Amb aquest procediment, la mescla de sulfur d'argent i coure emprada en la decoraci\xc3\xb3 arriba a l'oxidaci\xc3\xb3 i redueix la lluentor metal\xc2\xb7litzada. Tamb\xc3\xa9 era freq\xc3\xbcent afegir-hi \xc3\xb2xid de cobalt, la qual cosa donava lloc a una s\xc3\xa8rie en blau i daurat. Els teixits es caracteritzen pels intensos colors i la utilitzaci\xc3\xb3 de motius id\xc3\xa8ntics als emprats en la decoraci\xc3\xb3 arquitect\xc3\xb2nica.\n_START_SECTION_\nEconomia\n_START_PARAGRAPH_\nEn el m\xc3\xb3n isl\xc3\xa0mic, el centre de qualsevol activitat econ\xc3\xb2mica era la ciutat. S'hi concentrava la producci\xc3\xb3 artesana, s'hi realitzava l'intercanvi i s'hi connectaven les l\xc3\xadnies de comer\xc3\xa7 internacionals._NEWLINE_La majoria de la poblaci\xc3\xb3 es dedicava a l'agricultura. Els musulmans van introduir noves t\xc3\xa8cniques com ara el regadiu o nous conreus amb diferents esp\xc3\xa8cies._NEWLINE_El comer\xc3\xa7 era molt actiu, no sols en l'\xc3\xa0mbit local, sin\xc3\xb3 tamb\xc3\xa9 en l'internacional. D'Europa arribaven metalls i fusta, i d'\xc3\x80frica i Orient altres materials. Al-\xc3\x80ndalus exportava objectes i productes artesans i agr\xc3\xadcoles.\n_START_SECTION_\nSocietat\n_START_PARAGRAPH_\nLa societat d'Al-\xc3\x80ndalus era complexa perqu\xc3\xa8 hi havia una gran diversitat de cultures, religions i categories socials:\n_START_SECTION_\nCi\xc3\xa8ncia\n_START_PARAGRAPH_\nMentre la resta d'Europa amb prou feines aconseguia cap aven\xc3\xa7 en el camp del coneixement, al-\xc3\x80ndalus floria. La ciutat de C\xc3\xb2rdova era un dels centres culturals m\xc3\xa9s importants de l'Imperi isl\xc3\xa0mic cl\xc3\xa0ssic, l'altre en fou Bagdad._NEWLINE_Gr\xc3\xa0cies a l'\xc3\xbas del paper, que permetia c\xc3\xb2pies econ\xc3\xb2miques, la biblioteca d'al-H\xc3\xa0kam II a C\xc3\xb2rdova (una de les 70 de la ciutat) contenia 400.000 volums, els tresors de l'antiguitat grecollatina entre aquests, aix\xc3\xad com aportacions originals fetes per pensadors musulmans, com per exemple Averrois."